Document ID: 32008D0766

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Αυγούστου 2008
για την ισοδυναμία μεταξύ κατηγοριών αδειών οδήγησης
[κοινοποιηθείσα υπό τον αριθμό Ε(2008) 3790]
(Κείμενο που παρουσιάζει ενδιαφέρον για τον ΕΟΧ)
(2008/766/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/439/ΕΟΚ του Συμβουλίου, της 29ης Ιουλίου 1991, για την άδεια οδήγησης (1), και ιδίως το άρθρο 10,
Εκτιμώντας τα ακόλουθα:
(1)
Η οδηγία 91/439/ΕΟΚ προβλέπει ότι όλες οι άδειες οδήγησης που εκδίδονται από τα κράτη μέλη αναγνωρίζονται αμοιβαία, συμπεριλαμβανομένων εκείνων που εκδόθηκαν πριν από την ημερομηνία εφαρμογής της αρχής της αμοιβαίας αναγνώρισης.
(2)
Η εν λόγω αρχή της αμοιβαίας αναγνώρισης των αδειών οδήγησης περιλαμβάνει την πλήρη αναγνώριση όλων των δικαιωμάτων που χορηγήθηκαν στον κάτοχο της άδειας σύμφωνα με τις εθνικές διατάξεις που ίσχυαν την περίοδο εκείνη.
(3)
Η οδηγία 91/439/ΕΟΚ προβλέπει ότι τα κράτη μέλη πρέπει να ορίσουν την ισοδυναμία μεταξύ των κατηγοριών αδειών οδήγησης που είχαν χορηγηθεί πριν από τη θέση σε εφαρμογή της εν λόγω οδηγίας και εκείνων που βασίζονται στο κοινοτικό υπόδειγμα. Για την ισοδυναμία αυτή απαιτείται η σύμφωνη γνώμη της Επιτροπής με νομικά δεσμευτικό τρόπο.
(4)
Οι πίνακες ισοδυναμιών μεταξύ των κατηγοριών των αδειών οδήγησης που έχουν ορισθεί με την απόφαση 2000/275/ΕΚ της Επιτροπής, της 21ης Μαρτίου 2000, για την ισοδυναμία μεταξύ ορισμένων κατηγοριών αδειών οδήγησης (2) πρέπει να επικαιροποιηθούν, λαμβάνοντας ιδίως υπόψη τις πρόσφατες διευρύνσεις της Κοινότητας.
(5)
Επομένως, η απόφαση 2000/275/ΕΚ πρέπει να καταργηθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η παρούσα απόφαση εφαρμόζεται σε όλες τις ισχύουσες άδειες οδήγησης που έχουν εκδοθεί από τα κράτη μέλη και είναι ακόμη σε κυκλοφορία.
Άρθρο 2
Οι πίνακες ισοδυναμιών μεταξύ των κατηγοριών των αδειών οδήγησης που έχουν εκδοθεί από τα κράτη μέλη πριν από την πλήρη εφαρμογή της οδηγίας 91/439/ΕΟΚ, καθώς και οι εναρμονισμένες κατηγορίες αδειών οδήγησης που ορίζει το άρθρο 3 της οδηγίας 91/439/ΕΟΚ παρατίθενται στο παράρτημα Ι της παρούσας απόφασης.
Άρθρο 3
1. Οι κατηγορίες των αδειών οδήγησης που έχουν εκδοθεί πριν από την εφαρμογή της οδηγίας 91/439/ΕΟΚ παρέχουν το δικαίωμα στον κάτοχο να οδηγεί οχήματα της αντίστοιχης κατηγορίας, όπως περιγράφονται στο παράρτημα Ι της παρούσας απόφασης χωρίς αντικατάσταση της άδειας οδήγησης. Ενδέχεται να ισχύουν ορισμένοι περιορισμοί, οι οποίοι αναφέρονται για το σχετικό δικαίωμα στο παράρτημα I της παρούσας απόφασης.
2. Με την αντικατάσταση της άδειας οδήγησης από άδεια οδήγησης κοινοτικού υποδείγματος, όπως περιγράφεται στα παραρτήματα Ι και ΙΑ της οδηγίας 91/439/ΕΟΚ, τα ισοδύναμα δικαιώματα οδήγησης χορηγούνται όπως περιγράφεται στο παράρτημα Ι της παρούσας απόφασης.
3. Οι κωδικοί που δηλώνουν περιορισμό των αντίστοιχων δικαιωμάτων είναι εναρμονισμένοι κοινοτικοί κωδικοί, όπως ορίζεται στο άρθρο 7 στοιχείο α) της οδηγίας 91/439/ΕΟΚ.
4. Η κοινοτική αρχή της αμοιβαίας αναγνώρισης που προβλέπεται στο άρθρο 1 παράγραφος 2 της οδηγίας 91/439/ΕΟΚ δεν εφαρμόζεται στις εθνικές κατηγορίες αδειών οδήγησης.
Άρθρο 4
Η απόφαση 2000/275/ΕΚ καταργείται από την ημερομηνία έναρξης ισχύος της παρούσας απόφασης.
Οι αναφορές στην καταργούμενη απόφαση θεωρούνται ως παραπομπές στην παρούσα απόφαση και διαβάζονται σύμφωνα με τον πίνακα αντιστοιχίας του παραρτήματος II.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 25 Αυγούστου 2008.

Labels: 8
18
15